Gandia inaugura un nou aparcament amb 185 places en l'entorn del Palau de Justícia
09 juny 2025

## Gandia inaugura un nou aparcament amb 185 places en l'entorn del Palau de Justícia09 juny 2025Última actualització: 09 juny 2025

![](../gestion/img/b05c58bd185caaa11d13928bee4584e622c104ac71c69a0f37ae2eab2f556642.jpg)  
  

Gandia ja disposa d’un nou aparcament situat enfront del Palau de Justícia, al barri de Santa Anna. L’espai compta amb un total de 185 places d’estacionament, que se sumen a les 40 ja existents a la parcel·la annexa, reforçant així la xarxa d’aparcaments públics de la ciutat.

La coordinadora general d’Urbanisme, **Maite Alonso**, ha destacat que l’actuació s’ha realitzat seguint criteris de sostenibilitat. L’aparcament inclou zones verdes amb més de 36 arbres i diverses espècies arbustives, així com un sistema de drenatge urbà sostenible basat en formigó porós, dissenyat per a facilitar l’absorció d’aigua en cas de pluges. L’empresa Pavasal ha sigut l’encarregada d’executar el projecte.

D’entre les noves places, sis han sigut reservades per a persones amb mobilitat reduïda i huit per a motocicletes. A més, s’han instal·lat huit columnes d’il·luminació per a millorar la seguretat de l’entorn.

Este projecte s’ha executat tenint en compte el nou Pla Parcial que està tramitant el consistori, amb l’objectiu de millorar la trama urbana des de l’entrada de la ciutat per la carretera de València fins al barri de Santa Anna.

Alonso ha subratllat que l’actuació compleix quatre grans objectius: la millora de la imatge urbana del barri, l’augment de la connectivitat entre la carretera de València i Santa Anna, l’ampliació de la xarxa d’aparcaments públics –que ja suma 36 en tota la ciutat– i el reforç del servei d’estacionament tant per als usuaris del Palau de Justícia com per als residents de la zona.

Per la seua part, **Salvador Gregori**, president de la Junta de Districte de Santa Anna, ha expressat la seua satisfacció pel compliment d’una demanda veïnal llargament esperada: “Esta actuació respon a una demanda dels veïns. Amb quasi 200 noves places gratuïtes, la barriada guanya en comoditat, integració urbana i accessibilitat, en un entorn natural que ha sigut respectat i embellit”. Gregori també ha agraït la labor dels tècnics municipals i de l’empresa constructora, subratllant la inversió total de 380.000 euros, incloent-hi millores i IVA.